Мурадхэмрэ хэкIыпIэхэмрэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым иджыблагъэ къыщызэрагъэпэща зэIущIэм кърагъэблэгъащ ди щIыналъэм хыхьэ районхэм егъэджэныгъэмкIэ я IэнатIэхэм я лIыкIуэхэр. КъБКъУ-м и пресс-IэнатIэм и лэжьакIуэ Iэпщэ Аринэ хъыбар къызэрыдигъэщIамкIэ, зэIущIэм хэтащ КъБКъУ-м и ректор Алътуд Юрий, университетым гъэсэныгъэ лэжьыгъэмрэ социальнэ IуэхухэмкIэ и прорек-тор Къумыкъу Iэуес, егъэджэныгъэмкIэ и проректор Лесев Ва- дим, еджапIэ нэхъыщхьэм хыхьэ къудамэхэм я унафэщIхэр, нэгъуэщIхэри.
«СтIол хъурей» щIыкIэм тету екIуэкIа зэхуэсым щытепсэлъыхьащ КъБКъУ-мрэ егъэджэныгъэмкIэ щIыпIэ IэнатIэхэмрэ ныбжьыщIэхэм IэщIагъэ яхуэхъунур пасэу яубзыхуным ехьэлIауэ зэдалэжьын хуей Iуэхугъуэхэм. Алътуд Юрий къыщыпсалъэм къыхигъэщащ 2017 гъэм КъБКъУ-м щекIуэкIа зэрыщIэтIысхьэ лъэхъэнэр къызэгъэпэща зэрыхъуамрэ абы кърикIуахэмрэ. Апхуэдэу ар къытеувыIащ еджапIэ нэхъыщхьэм адэкIи зегъэужьынымкIэ унафэщIхэм яIэ мурадхэмрэ ялъагъу хэкIыпIэхэмрэ.
— Си гуапэу вжызоIэ 2017 гъэм екIуэкIа къэрал къэпщытэныгъэхэмкIэ (ЕГЭ) балл лъагэ къэзыхьауэ щыта ныбжьыщIэхэм я Iыхьэ плIанэр ди университетым и студент зэрыхъуар, — жиIащ Алътудым. — Ар езыр-езыру къыдэхъулIа Iуэхугъуэкъым — абы хэлъщ щIыпIэ IэнатIэхэм я гуащIи зэфIэкIи. Абы папщIэ фIыщIэ ин фхузощI.
АдэкIэ Къумыкъу Iэуес ректорым и псалъэм къыпищэу жиIащ мыгъэ- рей зэрыщIэтIысхьэ лъэхъэнэри къызыхуэтыншэу егъэкIуэкIыным университетми егъэджэныгъэмкIэ щIыпIэ IэнатIэхэм я IэщIагъэлIхэми я къарурэ зэфIэкIрэ ирахьэлIапхъэу къызэрилъытэр.
— Университетыр зыужьыныгъэм и гъуэгум зэрытетым и щапхъэу къэсхьыну сыхуейщ мы Iуэхугъуэхэр: школ академие цIыкIум щеджэ сабийхэм я бжыгъэм хохъуэ, олимпиадэхэмрэ нэгъуэщI зэпеуэ зэмылIэужьыгъуэхэмрэ хэт ныбжьыщIэхэм я бжыгъэри нэхъыбэ мэхъу, адэ-анэхэмрэ егъэджакIуэхэмрэ нэхъ шэщIауэ дадолажьэ, — жиIащ Къумыкъум.
Проректорым къызэрыхигъэщамкIэ, дызытехьа илъэсыщIэм япэу лэжьыпхъэхэм ящыщщ школ унафэщIхэмрэ егъэджакIуэхэмрэ яхуэзэныр. ЕгъэджэныгъэмкIэ щIыпIэ IэнатIэхэм я лIыкIуэхэми къыхалъхьащ зэдэлэжьэныгъэр егъэфIэкIуэнымкIэ я Iуэху еплъыкIэхэр. Апхуэдэу ахэр тепсэлъыхьащ егъэджакIуэхэм я Iэзагъым щIэчэ имыIэу хэгъэхъуэн, лэжьакIуэ нэхъыфIхэм я лъэр щIэзыгъэкIын Iуэхугъуэхэми адэкIи зегъэшэщIын зэрыхуейм.
ЗэIущIэм и кIэухыу Алътуд Юрий фIыщIэ, щытхъу тхылъхэр яритащ егъэджэныгъэмкIэ щIыпIэ IэнатIэхэм я IэщIагъэлIхэу КъБКъУ-м нэхъ жыджэру дэлэжьахэм.
ЖЫЛАСЭ Маритэ.
